Fjöldi kinda á Ströndum í drapst í óveðrinu í vikunni og bóndi á einum bæ missti tæp 60 fjár. Bændur í Húnavatnssýslum og á Vestfjörðum þurftu að grafa hundruð kinda úr fönn.
Strax í byrjun vikunnar þegar ljóst var í hvað stefndi fóru bændur að hýsa lambfé sem komið var heim að bæjum þar sem seinni göngum var lokið. Engu að síður var margt fé úti þegar veðrið skall á í fyrradag og hundruð kinda fennti í kaf þar sem þær leituðu skjóls í skurðum heima við tún. Þannig hafa bændur í Húnavatnssýslum og á Vestfjörðum staðið í ströngu við að grafa fé úr fönn og sums staðar með aðstoð björgunarsveita. Víðast hvar hefur tekist að bjarga öllu lifandi, en þó ekki alls staðar. Þannig missti Drífa Hrólfsdóttir, bóndi á Ytra-Ósi á Ströndum, um sextíu kindur og lömb.
Bændur á að minnsta kosti tveimur öðrum bæjum á Ströndum misstu einnig kindur í óveðrinu. Drífa segir að veðrið hafi skollið fyrr á en spáð var og svona hefði ekki farið hefði hún verið búin að smala kindunum heim að bæ.
Það verður ekki ljóst fyrr en næstu daga hvort meira hafi drepist. Seinni göngur er á Vestfjörðum og Ströndum um næstu helgi og Jóhann Ragnarsson, bóndi í Laxárdal 3 og formaður félags sauðfjárbænda í Strandasýslu, segir að þegar búið verði að fara yfir stærra svæði og kanna ástandið, komi það betur í ljós.
Tugi fjár á Stöndum fennti í kaf og drapst í illviðrinu í fyrradag. Bændur í Húnavatnssýslum og á Vestfjörðum hafa staðið í ströngu við að grafa fé úr fönn.